Սամվել Կարապետյան (գործարար)

**Սամվել Սարգսի Կարապետյան** (), ազգությամբ հայ, ռուսաստանցի գործարար, միլիարդատեր, Տաշիր Գրուպ ձեռնարկության սեփականատեր, «Ուժեղ Հայաստան» կուսակցության նախագահ։ 2013 թվականին կարողությունը, ըստ Ֆորբս ամսագրի, $ 3,8 միլիարդ է, որով Ռուսաստանի 29-րդ ամենահարուստ մարդն է։

2014 թվականին Կարապետյանը Ֆորբս ամսագրի «Ռուսաստանի 200 ամենահարուստ գործարաների» վարկանիշում զբաղեցրել է 26-րդ տեղը՝ իր 4,3 միլիարդ դոլարով։

## Կենսագրություն
Սամվել Կարապետյանը ծնվել է Հայաստանի Կալինինո (այժմ՝ Տաշիր) քաղաքում։ 1986 թվականին ավարտել է Երևանի պոլիտեխնիկական ինստիտուտի մեքենաշինության ֆակուլտետը։ 1986-1992 թթ. եղել է Տաշիրի արծնապատ ամանեղենի գործարանի տնօրեն և ավագ տեխնոլոգ։ 1989 թվականին ստեղծում է «Զենիթ» ավտոպահեստամասերի արտադրության կոոպերատիվը, կազմակերպում է նաև կարուձևի արտադրություն։ 1990-ական թվականներին տեղափոխվել է Ռուսաստանի Դաշնության Կալուգա քաղաք և սկսել զբաղվել գործարարությամբ։ 1997 թվականին ընտրվել է «Կալուգագլավսնաբ» ԲԲԸ-ի նախագահի պաշտոնում։
1999 թվականին ստեղծել է Տաշիր ընկերությունների խումբը, որի կազմի մեջ մտնում են արտադրական և շինարարական ձեռնարկություններ, առևտրի կենտրոններ, մատակարարման և առաքման կազմակերպություններ, հյուրանոցների, ռեստորանների և առողջարանների ցանց։ Ներկայումս Տաշիր Գրուպը միավորում է տնտեսության տարբեր բնագավառներում գործող ավելի քան 200 ընկերություններ՝ 30 000-ից ավել աշխատակիցներով։ 2006 թվականին ակտիվ մասնակցություն է ցուցաբերել Ռուսաստանում Հայաստանի տարվա անցկացմանը, որն անցնում է Ռուսաստանի Դաշնության նախագահ Վլադիմիր Պուտինի և Հայաստանի նախագահ Ռոբերտ Քոչարյանի հովանու ներքո։ 2007 թվականին «Տաշիր» ԸԽ-ն «Ֆորբս» ամսագրի վարկածով Ռուսաստանի անշարժ գույքի խոշորագույն սեփականատերերի ցանկում զբաղեցնում է 12-րդ տեղը։

2020 թ. մասնակցել է Ռոբերտ Քոչարյանի խափանման միջոցը փոխելու համար սահմանված 2 մլրդ դրամը վճարելուն։

Ունի գիտությունների դոկտորի գիտական աստիճան։ Նրա կողմից հրատարակվել են ավելի քան 30 գիտական աշխատություններ։

## Կալանավորում (2025-2026)

2025 թվականի հունիսի 17-ին, Սամվել Կարապետյանը Մայր Աթոռ Սուրբ Էջմիածնում՝ «News.am»-ի լրագրողի հետ ունեցած հանդիպման ընթացքում անդրադարձել է Հայաստանյայց Առաքելական եկեղեցու շուրջ ձևավորված իրավիճակին։ Լրագրողի հարցին ի պատասխան՝ նա քննադատել է Հայաստանի իշխանությունների գործողությունները՝ դրանք բնորոշելով որպես հարձակում Եկեղեցու և հայ ժողովրդի վրա։ Նրա խոսքով՝ «մի փոքրիկ խմբակ, մոռանալով հայոց պատմությունը, հայ եկեղեցու հազարավոր տարիների պատմությունը, հարձակվել է հայ եկեղեցու վրա, հայ ժողովրդի վրա»։ Սամվել Կարապետյանը նշել է, որ ինքը մշտապես կանգնած է եկեղեցու և հայ ժողովրդի կողքին և պատրաստ է ակտիվորեն մասնակցել Եկեղեցու պաշտպանությանն ուղղված գործընթացներին։ Միաժամանակ հայտարարել է, որ եթե քաղաքական գործիչների կողմից նախաձեռնված քայլերը արդյունավետ չլինեն, ապա ինքն ու իր համախոհները պատրաստ են «*իրենց ձևով*» ներգրավվել տեղի ունեցող գործընթացներին։

Այս հայտարարություններին հաջորդել է Հայաստանի վարչապետ Նիկոլ Փաշինյանի՝ սոցիալական ցանցում արված գրառումը։ Փաշինյանը «Ֆեյսբուք»-ում հրապարակված գրառման մեջ օգտագործել է կոշտ և վիրավորական ձևակերպումներ՝ անդրադառնալով հոգևորականներին և նրանց աջակցողներին։ Ազգային ժողովում «Քաղաքացիական պայմանագիր» խմբակցության մի շարք պատգամավորներ ևս անդրադարձել են Սամվել Կարապետյանի հայտարարություններին։ Ազգային ժողովի պատգամավոր Վահագն Ալեքսանյանը քննարկելով տեղի ունեցող զարգացումները՝ սպառնացել է «զբաղվել Սամվել Կարապետյանով», իսկ Արթուր Հովհաննիսյանը նշել է, որ «զբաղվելու են Սամվել Կարապետյանի հարցերով»։ Նիկոլ Փաշինյանի հայտարարություններից հետո, իրավապահ մարմինների կողմից օպերատիվ գործողություններ են իրականացվում Սամվել Կարապետյանի՝ Երևանի Քանաքեռ-Զեյթուն վարչական շրջանում գտնվող, «Հաղթանակ» զբոսայգու հարևանությամբ տեղակայված առանձնատանը։ Խուզարկությունների մասին լուրերի տարածումից հետո Նիկոլ Փաշինյանը կատարել է երկորդ գրառումը․ «Սա ձեզ համար Կալուգայի Նիժնի Տապռի գեղը չի։ Սա Հայաստանի Հանրապետությունն է։ Հույս ունեմ՝ պետության համը բերաններդ կմնա»։։ Գործողությունների հետևանքով ժամանակավորապես փակվել են առանձնատան հարակից մի շարք փողոցներ։ Ներքին գործերի նախարարի մամուլի խոսնակը հայտնել է, որ օպերատիվ գործողությունների ընթացքում «մի խումբ անձինք բերման են ենթարկվել», ովքեր փորձել են լուսանկարել գործողությունները, իսկ տեղի բնակիչները հայտնվել են խուճապահար վիճակում։ Լրատվամիջոցների տեղեկություններով՝ իրավապահ մարմինները պատրաստվում էին բերման ենթարկել նաև Սամվել Կարապետյանին։ Մայր Աթոռ Սուրբ Էջմիածինը պաշտոնապես արձագանքել է օպերատիվ գործողություններին։ Հրապարակված հայտարարության մեջ նշվել է, որ իրավապահների գործողությունները կատարվել են անմիջապես Սամվել Կարապետյանի Հայ Առաքելական եկեղեցուն աջակցություն հայտնելուց հետո։ Հայտարարությունում խստորեն դատապարտվել է «ակնհայտ քաղաքական շարժառիթներով պայմանավորված հետպնդումը», և հորդրովել Հայաստանի իշխանություններին՝ «անհապաղ դադարեցնել ապօրինի գործողությունները»։

Ներքին գործերի նախարարության հատուկ նշանակության ջոկատների կողմից կատարվող օպերատիվ գործողությունների ընթացքում ձերբակալվում է Սամվել Կարապետյանը։ Սամվել Կարապետյանի եղբայրը՝ նախկին պատգամավոր Կարեն Կարապետյանը հրաժարվել է մեկնաբանել տեղի ունեցող իրադարձությունները։ Նա միաժամանակ խնդրել է հեռացնել մեքենաները առանձնատան շրջակայքից, քանի որ այդ պահին այնտեղ են գնալու Ազգային անվտանգության ծառայության աշխատակիցները։

## Պարգևներ
* Ռուսաստանի Դաշնության բիզնեսի և ձեռնարկատիրության ոլորտում արժանանացել է «Բիզնես Օլիմպ» ազգային մրցանակի՝ որպես «Ռուսաստանի դաշնության վաստակավոր ձեռնարկատեր», 2001
* Բարեպաշտ իշխան Դանել Մոսկվացու 2-րդ աստիճանի ոսկե շքանշան՝ Հայաստանում քրիստոնեության ընդունման 1700-ամյակի առթիվ, 2001
* Ռուսաստանի նախագահի անվանական ժամացույց, 2003
* «Ռուսաստանյան ազգային Օլիմպ» գլխավոր համառուսական Պարգև՝ «Պատվի և Արիության» շքանշան և «Ոսկե Օլիմպ» կրծքանշան, 2005
* Սուրբ Մեսրոպ Մաշտոցի շքանշան ազգային շահերի պաշտպանման գործում նշանակալի ավանդի ներդրման, հանուն հայության բազմամյա և արգասաբեր գործունեության, Հայաստանի Հանրապետության զարգացմանը և առաջընթացին նվիրված գործունեության և մեծ վաստակի համար, 2011
* «Հայրենիքին մատուցած ծառայությունների համար» 1-ին աստիճանի շքանշան (2015)

## Ծանոթագրություններ

Կատեգորիա:«Հայրենիքին մատուցած ծառայությունների համար» 1-ին աստիճանի շքանշանի ասպետներ
Կատեգորիա:«Ռուսական ազգային Օլիմպոս» մրցանակի դափնեկիրներ
Կատեգորիա:ՀՊՃՀ շրջանավարտներ
Կատեգորիա:Միլիարդատերեր
Կատեգորիա:Ռուսահայ գործարարներ
Կատեգորիա:Սուրբ Մեսրոպ Մաշտոցի շքանշանի ասպետներ